Einar Hjörleifsson leikmaður 12. umferðar Einar hefur farið á kostum í markinu í sumar . Einar Hjörleifsson markvörður og fyrirliði Víkings í Ólafsvík var valinn leikmaður 12. umferðar sem fram fór á fimmtudaginn í síðustu viku . Víkingur hefur fengið fjórar vítaspyrnur á sig í sumar en Einar hefur varið þær allar , síðast í leiknum á móti Haukum . “ Það er ekki hægt að skora úr víti hjá mér , " segir Einar og skellihlær . En skyldi hann gera eitthvað sérstakt í vítaspyrnunum ? “ Ég hugsa sem minnst og reyni að bíða . Maður er búinn að vera heppinn fjórum sinnum í sumar og það er ágætt en við verðum að hætta að fá á okkur þessi víti . Fjögur víti á einu tímabili er alltof mikið , ” segir Einar . Eftir tólf umferðir er Víkingur með sextán stig í sjötta sæti deildarinnar . Einar segist vera sáttur að mörgu leyti . “ Heimavöllurinn er búinn að vera sterkur og liðið er búið að vera að slípast saman hægt og rólega . Auðvitað vill maður spila sambafótbolta í hverjum einasta leik en fótboltinn býður ekki upp á það , ” segir Einar sem er ekki í vafa um að liðið sé betra en í fyrra .